Na temelju odredbe članka 18. stavak 1. Zakona o zaštiti prijavitelja nepravilnosti (Narodne novine br. 17/19) i odredbe članka 20. stavak 1. Zakona o vanjskim poslovima donosim (Narodne novine br. 48/96, 72/13, 127/13 i 39/18) donosim

**PRAVILNIK**

**O POSTUPKU UNUTARNJEG PRIJAVLJIVANJA NEPRAVILNOSTI I IMENOVANJA POVJERLJIVE OSOBE U MINISTARSTVU VANJSKIH I EUROPSKIH POSLOVA**

DIO PRVI

OSNOVNE ODREDBE

*Predmet Pravilnika*

Članak 1.

Ovim Pravilnikom uređuje se postupak unutarnjeg prijavljivanja nepravilnosti i imenovanja povjerljive osobe u Ministarstvu vanjskih i europskih poslova (u daljnjem tekstu: Ministarstvo).

*Odgovarajuća primjena drugog propisa*

Članak 2.

(1) Na sva pitanja koja nisu uređena ovim Pravilnikom, a tiču se postupka unutarnjeg prijavljivanja nepravilnosti i imenovanja povjerljive osobe primjenjuju se odredbe Zakona o zaštiti prijavitelja nepravilnosti.

(2) Na obradu osobnih podataka sadržanih u prijavi nepravilnosti primjenjuju se propisi kojima se uređuje zaštita osobnih podataka.

*Pojmovi*

Članak 3.

U ovom Pravilniku pojedini pojmovi imaju sljedeće značenje:

1) *Nepravilnost* je kršenje zakona i drugih propisa te nesavjesno upravljanje javnim dobrima, javnim sredstvima i sredstvima Europske unije koje predstavlja ugrožavanje javnog interesa, a koje je povezano s obavljanjem poslova u Ministarstvu

2) *Unutarnje prijavljivanje nepravilnosti* podrazumijeva prijavljivanje nepravilnosti unutar Ministarstva, povjerljivoj osobi imenovanoj od strane ministra vanjskih i europskih poslova (u daljnjem tekstu: ministar)

3) *Prijavitelj nepravilnosti* je fizička osoba koja prijavljuje nepravilnosti koje su povezane s obavljanjem poslova u Ministarstvu

4) *Povjerljiva osoba* je zaposlenik Ministarstva raspoređen na neodređeno vrijeme, kojeg imenuje ministar za zaprimanje prijava nepravilnosti i vođenje postupka u vezi s prijavom nepravilnosti.

*Rodna neutralnost*

Članak 4.

Pojmovi koji se koriste u ovom Pravilniku a imaju rodno značenje odnose se jednako na muški i ženski rod.

DIO DRUGI

POSTUPAK IMENOVANJA POVJERLJIVE OSOBE

*Poziv za predlaganje povjerljive osobe*

Članak 5.

(1) Postupak imenovanja povjerljive osobe pokreće se objavom poziva za predlaganje povjerljive osobe, na intranetskoj stranici Ministarstva.

(2) U pozivu iz stavka 1. ovoga članka biti će naznačene obveze povjerljive osobe, način predlaganja te rok u kojem zaposlenici Ministarstva mogu predložiti povjerljivu osobu.

# *Imenovanje povjerljive osobe*

#

Članak 6.

 (1) Ako je više zaposlenika predloženo za povjerljivu osobu, ministar će za povjerljivu osobu imenovati kandidata kojeg je predložio veći broj zaposlenika.

(2) Ukoliko niti jedan zaposlenik Ministarstva ne dobije podršku 20% zaposlenika Ministarstva, ministar će imenovati povjerljivu osobu neovisno o prijedlogu zaposlenika.

(3) Povjerljivom osobom ne može biti imenovan zaposlenik kojemu je izrečena kazna za povredu službene dužnosti.

*Imenovanje zamjenika povjerljive osobe*

Članak 7.

(1) Na prijedlog povjerljive osobe ministar će imenovati zamjenika povjerljive osobe.

(2) Zamjenik povjerljive osobe stalno sudjeluje u radu povjerljive osobe te obavlja aktivnosti samostalno u slučaju kada povjerljiva osoba iz bilo kojeg razloga nije nazočna ili je razriješena dužnosti povjerljive osobe.

(3) Zamjenik povjerljive osobe ima sva prava i dužnosti kao i povjerljiva osoba.

*Imenovanje treće osobe*

Članak 8.

(1) U slučaju da niti povjerljiva osoba, niti zamjenik povjerljive osobe nisu u mogućnosti obavljati poslove, ministar će privremeno imenovati treću osobu za obavljanje aktivnosti povjerljive osobe.

(2) Treća osoba može biti privremeno imenovana za povjerljivu osobu i bez provedbe postupka imenovanja.

(3) Privremeno imenovana treća osoba, za vrijeme obavljanja dužnosti povjerljive osobe, ima sva prava i dužnosti kao i povjerljiva osoba.

*Pristanak na imenovanje*

Članak 9.

Prije imenovanja povjerljive osobe i zamjenika povjerljive osobe te privremenog imenovanja treće osobe, pribavit će se njihov prethodni pristanak.

*Sadržaj odluke o imenovanju*

Članak 10.

Odluka o imenovanju povjerljive osobe i njezinog zamjenika te o privremeno imenovanoj trećoj osobi obavezno sadrži njihove osnovne podatke i to ime i prezime, broj telefona, adresu elektroničke pošte te naznaku osnovnih obveza i odgovornosti.

*Objava podataka o povjerljivoj osobi*

Članak 11.

Informacija o imenovanoj povjerljivoj osobi, zamjeniku povjerljive osobe te o privremeno imenovanoj trećoj osobi, objavljuje se na mrežnim stranicama Ministarstva i mora biti ažurna.

*Oslobođenje od obavljanja poslova radnog mjesta*

Članak 12.

Na zahtjev povjerljive osobe, zamjenika povjerljive osobe ili privremeno imenovane treće osobe, a za vrijeme provedbe postupka ispitivanja nepravilnosti, ministar može, prema potrebi, povjerljivu osobu osloboditi poslova radnog mjesta na koje je raspoređena.

*Prestanak dužnosti povjerljive osobe*

# Članak 13.

#

(1) Ministar će povjerljivu osobu razriješiti dužnosti u sljedećim slučajevima:

* ukoliko odluku o opozivu povjerljive osobe donese 20% zaposlenika Ministarstva, ako je povjerljiva osoba imenovana na prijedlog 20% zaposlenika Ministarstva
* ukoliko povjerljiva osoba povuče pristanak za imenovanje
* ukoliko postoje drugi opravdani razlozi za prestanak obavljanja dužnosti povjerljive osobe.

(2) Odluku o imenovanju nove povjerljive osobe nakon razrješenja ministar donosi u roku od 30 dana od dana donošenja odluke o opozivu, odnosno povlačenja pristanka ili nastanka drugog opravdanog razloga za prestanak, po postupku utvrđenom u člancima 5. i 6. ovog Pravilnika.

(3) Do imenovanja nove povjerljive osobe poslove povjerljive osobe obavlja zamjenik povjerljive osobe.

*Prestanak dužnosti zamjenika povjerljive osobe*

Članak 14.

(1) Ministar će zamjenika povjerljivu osobu razriješiti dužnosti u sljedećim slučajevima:

* ukoliko zamjenik povjerljive osobe povuče pristanak za imenovanje
* ukoliko razrješenje zamjenika zatraži povjerljiva osoba
* ukoliko postoje drugi opravdani razlozi za prestanak obavljanja dužnosti zamjenika povjerljive osobe.

(2) Odluku o imenovanju novog zamjenika povjerljive osobe ministar donosi u roku od 30 dana od dana povlačenja pristanka, odnosno od dana podnesenog zahtjeva povjerljive osobe za razrješenje zamjenika ili nastanka drugog opravdanog razloga za prestanak, na prijedlog povjerljive osobe.

*Edukacija povjerljive osobe i zamjenika povjerljive osobe*

Članak 15.

Povjerljiva osoba i zamjenik povjerljive osobe dužni su sudjelovati u programima edukacije te pratiti primjenu propisa koji se odnose na obavljanje dužnosti povjerljive osobe.

DIO TREĆI

POSTUPAK PRIJAVLJIVANJA NEPRAVILNOSTI

*Podnošenje prijave*

Članak 16.

(1) Postupak unutarnjeg prijavljivanja nepravilnosti započinje dostavom prijave povjerljivoj osobi.

(2) Prijavitelj nepravilnosti može podnijeti prijavu pisanim putem na ime povjerljive osobe, usmeno na zapisnik kod povjerljive osobe ili putem elektroničke pošte na adresu povjerljive osobe navedenu na mrežnim stranicama Ministarstva.

(3) Prijava nepravilnosti podnesena pisanim putem ili usmeno na zapisnik mora biti potpisana.

*Sadržaj prijave nepravilnosti*

Članak 17.

(1) Prijava nepravilnosti sadrži podatke o prijavitelju nepravilnosti, podatke o osobi i/ili osobama na koje se prijava odnosi, opis nepravilnosti i datum podnošenja prijave.

(2) Prijava nepravilnosti podnosi se na obrascu Prijava nepravilnosti u Ministarstvu vanjskih i europskih poslova koja je priložena uz ovaj Pravilnik (Prilog 1.) i čini njegov sastavni dio.

(3) U slučaju primitka prijave koja nema propisani sadržaj povjerljiva osoba će zatražiti prijavitelja nepravilnosti dopunu prijave.

*Suradnja pri rješavanju nepravilnosti*

Članak 18.

(1) Radi sadržajnog ispitivanja i rješavanja nepravilnosti, svi zaposlenici Ministarstva, uključujući i zaposlenika na kojeg se prijava odnosi, dužni su surađivati s povjerljivom osobom te joj dostavljati podatke važne za ispitivanje prijave nepravilnosti, u roku kojeg povjerljiva osoba odredi.

(2) U cilju poduzimanja nužnih mjera za zaustavljanje i otklanjanje nepravilnosti povjerljiva osoba upoznaje ministra s prijavljenom nepravilnosti, te čelnike ustrojstvene jedinice na koju se prijava nepravilnosti odnosi.

(3) Čelnici ustrojstvenih jedinica Ministarstva dužni su poduzeti sve potrebne mjere u cilju žurnog otklanjanja nepravilnosti.

(4) Ukoliko nepravilnost ne bude otklonjena u primjerenom roku povjerljiva osoba će prijavu nepravilnosti proslijediti tijelima ovlaštenim za postupanje prema sadržaju prijave.

(5) Prilikom suradnje iz stavka 1., 2. i 3. ovoga članka povjerljiva osoba ne otkriva identitet prijavitelja nepravilnosti, osim u slučaju kad se prijavitelj nepravilnosti složi s otkrivanjem identiteta.

*Poduzimanje radnji radi zaštite prijavitelja nepravilnosti*

Članak 19.

Ako je prijavitelj nepravilnosti učinio vjerojatnim da jest ili bi mogao biti žrtva štetne radnje zbog prijave nepravilnosti, povjerljiva osoba dužna je, bez odgode, s time upoznati ministra i sama poduzeti radnje iz svoje nadležnosti, kako bi se zaustavile ili otklonile štetne posljedice prema prijavitelju nepravilnosti.

*Obavještavanje osobe zadužene za nepravilnosti*

Članak 20.

Ako imenovana povjerljiva osoba ujedno nije i osoba imenovana za nepravilnosti temeljem zakona kojim se uređuje sustav unutarnjih kontrola u javnom sektoru, a radi se o nepravilnostima koje se odnose na proračunska sredstva i/ili sredstva iz fondova Europske unije, uz prethodni pristanak prijavitelja nepravilnosti, povjerljiva osoba podatke o nepravilnostima prosljeđuje i osobi zaduženoj za nepravilnosti.

*Izjava o povjerljivosti*

Članak 21.

Povjerljiva osoba, zamjenik povjerljive osobe kao i privremeno imenovana treća osoba dužne su prije početka obavljanja poslova povjerljive osobe potpisati Izjavu o povjerljivosti koja je priložena uz ovaj Pravilnik (Prilog 2.) i čini njegov sastavni dio.

*Zaštita podataka iz prijave nepravilnosti*

Članak 22.

(1) Dokumentacija vezana za postupak po prijavama nepravilnosti pohranjuje se u prostore za pohranu osigurane od neovlaštenog pristupa.

(2) Povjerljiva osoba, zamjenik povjerljive osobe kao i privremeno imenovana treća osoba dužne su i po prestanku obavljanja dužnosti povjerljive osobe, pa i nakon prestanka radnog odnosa kod poslodavca, čuvati povjerljivost podataka za koje su doznale tijekom obavljanja poslova povjerljive osobe.

(3) Osobni podaci sadržani u dokumentaciji iz postupka prijave nepravilnosti čuvaju se najduže pet godina od zaprimanja prijave nepravilnosti, odnosno do okončanja sudskog postupka za zaštitu prijavitelja nepravilnosti.

*Evidencija prijavljenih nepravilnosti*

Članak 23.

(1) Povjerljiva osoba dužna je voditi evidenciju prijavljenih nepravilnosti iz koje je vidljiv tijek postupka po zaprimljenim prijavama.

(2) Evidencija iz stavka 1. ovoga članka sadrži: podatke o prijavitelju nepravilnosti, kratki sadržaj nepravilnosti, informacije o osobi na koju se nepravilnost odnosi, datum primitka prijave, kratku naznaku poduzetih radnji te druge bitne činjenice vezane uz zaprimljenu prijavu nepravilnosti.

(3) Evidencija prijavljenih nepravilnosti vodi se u elektroničkom obliku i mora biti zaštićena od neovlaštenog pristupa.

DIO ČETVRTI

ZAVRŠNE ODREDBE

*Rok za imenovanje povjerljive osobe i zamjenika povjerljive osobe*

Članak 24.

Ministar će najkasnije do 1. travnja 2020. donijeti odluku o imenovanju povjerljive osobe i zamjenika povjerljive osobe.

*Stupanje na snagu Pravilnika*

Članak 25.

Ovaj Pravilnik stupa na snagu osmog dana od dana donošenja, a objavljuje se na mrežnim stranicama Ministarstva.

 **MINISTAR**

 **dr. sc. Gordan Grlić Radman**

KLASA: 023-01/19-01/13

URBROJ: 521-GT-01-01-19-3

U Zagrebu, 23. prosinca 2019.

PRILOG 1.

# **PRIJAVA NEPRAVILNOSTI U MINISTARSTVU VANJSKIH I EUROPSKIH POSLOVA**

Podaci o podnositelju prijave nepravilnosti:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Podaci o osobi/osobama na koje se prijava nepravilnosti odnosi:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Opis nepravilnosti koja se prijavljuje:

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Datum podnošenja prijave:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Potpis podnositelja prijave

 \_\_\_\_\_\_\_\_\_\_\_\_\_\_\_\_\_\_\_\_\_\_

PRILOG 2.

 IZJAVA O POVJERLJIVOSTI

Ovom izjavom obvezujem se da ću u skladu s odredbama Zakona o zaštiti prijavitelja nepravilnosti (Narodne novine br. 17/19) čuvati identitet prijavitelja nepravilnosti i sve podataka iz prijava nepravilnosti kojima imam pravo pristupa radi obavljanja poslova za koje sam zadužena kao povjerljiva osoba za unutarnje prijavljivanje nepravilnosti u Ministarstvu vanjskih i europskih poslova.

Navedene podatke koristit ću isključivo u svrhu ispitivanja prijava nepravilnosti i s tim povezanih radnji i štititi ih od neovlaštenog otkrivanja odnosno objave drugim osobama, osim ako to nije suprotno zakonu ili ako prijavitelj nepravilnosti pristane na otkrivanje podataka.

Obvezujem se da navedene podatke neću dostavljati/davati na korištenje niti na bilo koji drugi način učiniti dostupnima trećim (neovlaštenim) osobama.

Obvezujem se da ću i po prestanku obavljanja dužnosti povjerljive osobe te i nakon prestanka radnog odnosa u Ministarstvu vanjskih i europskih poslova čuvati tajnost navedenih podataka.

U Zagrebu, \_\_\_\_\_\_\_\_\_\_\_\_\_\_\_

 Ime i prezime povjerljive osobe

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Potpis povjerljive osobe

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_